**17 év után visszatér az alma materbe a Pollack Expo**

Több mint másfél évtized után idén az eredeti helyszínen, a pécsi Boszorkány úti alma materben rendezik meg április 3-4-én az ipar és a mérnöktársadalom találkozóhelyeként meghatározott szakkiállítást, a pécsi Pollack Expot. A Pécsi Tudományegyetem Műszaki és Informatikai Karának (PTE MIK) jogelőd intézményében, a Pollack Mihály Műszaki Főiskolán a kezdetekkor azzal a céllal indították útjára a kétnapos Gépész, Építő és Villamos Szaknapokat, hogy megismertessék a hallgatókkal a legfrissebb kutatásokat és a legújabb technológiákat, a kiállításon pedig legyen lehetőségük kapcsolódni az intézménnyel együttműködő cégekkel. Ma sincs ez másként, a Dél-Dunántúl legnagyobb műszaki börzéjén idén több mint 100 kiállító mutatkozik be, köztük a Siemens Zrt. és a MÁV Zrt., amelyek a rendezvény kiemelt támogatói. A hagyományos képzési területek mentén (építész, építőmérnöki, informatikai gépész, környezetmérnöki és villamospari) a kiállítók mellett szakmai előadások is lesznek, ezekből most is mintegy 120-at hallgathatnak meg az érdeklődők, többet angol nyelven. A 18. Pollack Expo továbbra is a PTE MIK kiterjedt partnerhálózatát, valamint a kart jellemző mérnöki és építészeti sokszínűséget hivatott bemutatni.

**A XVIII. Pollack Expora ezúton szeretettel hívjuk a sajtó képviselőit.**

**Időpont: 2025. április 3-4.**

**Helyszín: PTE Műszaki és Informatikai Kar 7624 Pécs, Boszorkány út 2.**

Az esemény plenáris üléssel kezdődik április 3-án 9.30-kor, amely után kb. 11 órától lesz lehetőség az előadókkal interjú készítésére.

Jelenleg soha nem látott mértékben figyelhető meg az ipar jelenléte a felsőoktatásban. Jó példa erre a duális képzési forma, amelyben a MIK országosan is úttörőnek számít: 2015 óta vesz részt benne, ma már 96 cég bevonásával. A Dél-Dunántúl egyetlen olyan műszaki felsőoktatási intézménye, amely négy külső tanszékkel rendelkezik: a Deutsche Telekom IT Solutions Külső Tanszék, az E.ON Villamos- és Gázenergetikai Külső Tanszék, a Körber Technológiák Külső Tanszék, valamint a legújabb, a Paksi Villamosiparági Külső Tanszék. Az intézménynek jelenleg több mint 150 vállalkozással és intézménnyel van együttműködési szerződése, az ipari szereplők támogatása révén tantermek újulhatnak meg vagy korszerű berendezések segíthetik a minőségi oktatást. Ezek a kiváló szakmai kapcsolatok is hozzájárulnak ahhoz, hogy a PTE MIK szakmérnökképzései gyorsan reagálnak az ipari igényekre (pl. BIM szakmérnök, építettkörnyezet-fenntarthatósági szakmérnök, létesítményenergetikai szakmérnök, tüzelőanyag-cella és hidrogéntechnológia szakmérnök stb.) – mindez annak is köszönhető, hogy a korábbi főiskolai kar – ma már egyetemi campus – országosan ismert ipari kapcsolatai tovább erősödtek az elmúlt ötven évben.

A PTE MIK mint sokrétű mérnöki képzőhely most két napra újra megnyitja kapuit és behívja a mérnöki tevékenységekhez kapcsolódó vállalkozásokat. A kar jelenlegi hallgatóinak megszólításán túl a rendezvény több ezer végzett hallgató számára egyfajta alumnitalálkozóként is szolgál: sokuk kiállítói résztvevőként és rendszeres látogatóként tér vissza. A két napon át zajló szakmai előadásokat három konferencia kíséri: itt rendezik meg a III. Emberközpontú Komfort és Energetika Konferenciát, a Kéményjobbítók Országos Szövetségének V. KÉMÉNYTECHNOLÓGIÁK Konferenciáját, valamint a Történeti épületek helyreállítása szakmai fórumot. A Pollack Expo szekcióelőadásainak jelentős része a Baranya Vármegyei Mérnöki Kamara és a Dél-Dunántúli Építész Kamara által akkreditált, így a regisztrált kamarai tagok számára kiváló lehetőség kreditpontok szerzésére.

Újabb mérföldkőhöz érkezett az E.ON Hungária Csoport és a Pécsi Tudományegyetem Műszaki és Informatikai Kara közötti egy évtizede fennálló duális partnerség. Az energiavállalat teljeskörűen megújította a kar egyik 40 fős oktatótermét, amelyet modern bútorokkal, falitáblával, valamint online előadások közvetítésére is alkalmas audiovizuális eszközökkel szereltek fel. A hallgatók számára különösen hasznos fejlesztés az álló munkavégzésre is alkalmas emelhető padok beépítése. A tanterem ünnepélyes átadása a Pollack Expo keretében történik. Emellett az E.ON 5 millió forinttal támogatta az áramhálózatok modellezését bemutató laboratórium bővítését is. Az együttműködés célja, hogy a jövő mérnökei a legmodernebb oktatási környezetben sajátíthassák el a szakmai ismereteket.

A kiállítók körében minden évben átadják a Pollack Expo díjat, amellyel a PTE MIK a cégek hosszú távú és hatékony együttműködését kívánja értékelni. Mivel a kiállítás az építőipar valamennyi szakterületét felöleli, az ingyenesen látogatható rendezvény jó lehetőséget biztosít az építkezni szándékozó érdeklődők számára is. A várható nagy létszámra tekintettel a szervezők különjáratokat biztosítanak a látogatók számára. A járatok indulási idejéről, útvonaláról és az egyéb információkról a www.pollackexpo.hu oldalon lehet tájékozódni.

A Pollack Expo részletes programja itt érhető el: [www.pollackexpo.hu](http://www.pollackexpo.hu)

**További információkért és a helyszíni segítségért, kérjük, keressék dr. Kovács Éva kommunikációs dékáni megbízottat. E-mail:** [**kovacs.eva@mik.pte.hu**](mailto:kovacs.eva@mik.pte.hu)**, telefonszáma: +36 30 997 9779**